钦定古今图书集成/方舆汇编/职方典/第1435卷 > 《巫山寨》
## 钦定古今图书集成/方舆汇编/职方典/第1435卷 > 《巫山寨》

玉虚洞之坤维，得冯道士《石寨》而望之。天地设险，隐
然铁瓮城也。其岿然当前者，排敌也。洞然旁达者，埤
堄也。巉然下瞰者，逻庭也。崒然上耸者，烽台也。拂云
而铦指者，牙纛也。射日而森布者，干橹也。屹立而齐
整者，守卒也。踞坐而挥领者，主帅也。行将逮门，则横
屋骈罗，曲蹬周遭，万兵叩关，一夫谯何。风松鸣杵，烟
罗张幕，蛇行雀步，乃至北落。入其中，规圜二顷，绝壁
千仞，十有二峰，四顾一围，接郭连郛，前直楼观，后峙
香炉，左拱而俟，右倚而趋，其色紫翠，间以尖峰，悬崖
卓荦，连蔓，巑岏怪奇，可骇可愕。踵插重泉，顶摩九天，
接武差肩，揖逊相先。信乎瞻在前，忽在后，仰弥高，钻
弥坚也。予拱手还曰：“此寨之景，得非”吴许十二神仙
宴座，壶中日月长处乎？不然，则妙严圆梵，何得上同
如来光明藏也？遂规地薙草，列石环坐，且仰而叹曰：
“彼冯道士何人，乃托名于此，而易名之为《巫山寨》，其
何如哉？”